CELEX: 62016TN0446
Language: el
Date: 2016-08-10 00:00:00
Title: Υπόθεση T-446/16 P: Αναίρεση που άσκησε στις 10 Αυγούστου 2016 η CC κατά της αποφάσεως που εξέδωσε στις 21 Ιουλίου 2016 το Δικαστήριο Δημόσιας Διοίκησης στην υπόθεση F-9/12 RENV, CC κατά Κοινοβουλίου

10.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 371/22
            
         Αναίρεση που άσκησε στις 10 Αυγούστου 2016 η CC κατά της αποφάσεως που εξέδωσε στις 21 Ιουλίου 2016 το Δικαστήριο Δημόσιας Διοίκησης στην υπόθεση F-9/12 RENV, CC κατά Κοινοβουλίου
   (Υπόθεση T-446/16 P)
   (2016/C 371/24)
   Γλώσσα διαδικασίας: η γαλλική
   
      Διάδικοι
   
   
      Αναιρεσείουσα: CC (Bridel, Λουξεμβούργο) (εκπρόσωπος: G. Maximini, δικηγόρος)
   
      Αντίδικος κατ’ αναίρεση: Ευρωπαϊκό Κοινοβούλιο
   
      Αιτήματα
   
   Η αναιρεσείουσα ζητεί από το Γενικό Δικαστήριο:
   
               —
            
            
               να κηρύξει την αίτηση αναιρέσεως παραδεκτή και βάσιμη·
            
         
               —
            
            
               ως εκ τούτου, να αναιρέσει την απόφαση του Δικαστηρίου Δημόσιας Διοίκησης της 21ης Ιουλίου 2016 στην υπόθεση F-9/12 RENV (CC κατά Ευρωπαϊκού Κοινοβουλίου), εκτός από το σημείο 3 του διατακτικού που αφορά τα δικαστικά έξοδα·
            
         
               —
            
            
               ως εκ τούτου, να αναγνωρίσει την εξωσυμβατική ευθύνη του Ευρωπαϊκού Κοινοβουλίου για τις πλημμέλειες κατά τη διαχείριση του πίνακα των πλέον ικανών υποψηφίων που αφορά την αναιρεσείουσα και την υποχρέωση αποκαταστάσεως της προκληθείσας εκ του λόγου αυτού ζημίας·
            
         
               —
            
            
               ως εκ τούτου, να κάνει δεκτά τα αιτήματα που είχε προβάλει η αναιρεσείουσα με την προσφυγή-αγωγή της στον πρώτο βαθμό,
            
         
               —
            
            
               κατά συνέπεια, να αποφασίσει ότι:
               
                           —
                        
                        
                           Αναιρεί την απόφαση του Δικαστηρίου Δημόσιας Διοίκησης της 21ης Ιουλίου 2016 στην υπόθεση F-9/12 RENV (CC κατά Ευρωπαϊκού Κοινοβουλίου), εκτός από το σημείο 3 του διατακτικού που αφορά τα δικαστικά έξοδα.
                        
                     
                           —
                        
                        
                           Υποχρεώνει το Ευρωπαϊκό Κοινοβούλιο να καταβάλει στην αναιρεσείουσα το ποσό των 749 449,30 EUR για την αποκατάσταση της υλικής ζημίας, εκτιμώμενης για την περίοδο από τον Δεκέμβριο 2003 έως τον Δεκέμβριο 2011, πλέον των συνταξιοδοτικών εισφορών, και για τη μεταγενέστερη περίοδο μέχρι τη νόμιμη ηλικία συνταξιοδοτήσεως να καταβάλλει μηνιαίως καθαρά ποσά αντιστοιχούντα προς τις αποδοχές των υπαλλήλων της ομάδας καθηκόντων AD, εισαγωγικού βαθμού AD 9, κλιμακίου 2, δευτέρου έτους, λαμβανομένης υπόψη της συνήθους επαγγελματικής σταδιοδρομίας υπαλλήλου του ίδιου βαθμού, πλέον των αντίστοιχων συνταξιοδοτικών εισφορών καθώς και των εισφορών στο ταμείο ασφαλίσεως ασθενείας, υπολογιζομένων επί του συνόλου των οφειλομένων ποσών τόκων υπερημερίας με το επιτόκιο της Ευρωπαϊκής Κεντρικής Τράπεζας προσαυξημένο κατά 2 μονάδες.
                        
                     
                           —
                        
                        
                           Επιπροσθέτως, υποχρεώνει το Ευρωπαϊκό Κοινοβούλιο να καταβάλει στην αναιρεσείουσα το ποσό των 70 000 EUR ως χρηματική ικανοποίηση ηθικής βλάβης.
                        
                     
                           —
                        
                        
                           Το Ευρωπαϊκό Κοινοβούλιο φέρει τα δικαστικά του έξοδα και καταδικάζεται στο σύνολο των δικαστικών εξόδων στα οποία υποβλήθηκε η αναιρεσείουσα για τον παρόντα βαθμό δικαιοδοσίας.
                        
                     
         
      Λόγοι αναιρέσεως και κύρια επιχειρήματα
   
   Προς στήριξη της αιτήσεως αναιρέσεως, η αναιρεσείουσα προβάλλει έξι λόγους αναιρέσεως.
   
               1.
            
            
               Ο πρώτος λόγος αναιρέσεως αντλείται από πλάνη περί το δίκαιο όσον αφορά την ένσταση απαραδέκτου των προτεινομένων νέων αποδεικτικών μέσων·
               
                           —
                        
                        
                           παραμόρφωση των πραγματικών περιστατικών, έλλειψη αιτιολογίας, παράβαση της υποχρεώσεως αμεροληψίας και προσβολή του δικαιώματος για δίκαιη δίκη (άρθρο 47, δεύτερο εδάφιο, του Χάρτη των Θεμελιωδών Δικαιωμάτων της Ευρωπαϊκής Ένωσης), παραβίαση της αρχής nemo potest venire contra factum proprium και παραμόρφωση των πραγματικών περιστατικών όσον αφορά το υποτιθέμενο εκπρόθεσμο της προτάσεως νέων αποδεικτικών μέσων·
                        
                     
                           —
                        
                        
                           παράλειψη αναγνωρίσεως της παραβάσεως του καθήκοντος διαφάνειας και καλόπιστης συνεργασίας που υπέχει το Κοινοβούλιο έναντι του Γενικού Δικαστηρίου·
                        
                     
                           —
                        
                        
                           πρόδηλη πλάνη εκτιμήσεως ως προς τη μεταβολή της αριθμήσεως του πίνακα των πλέον ικανών υποψηφίων EUR/A/151/98 σε EUR/A/151.
                        
                     
         
               2.
            
            
               Ο δεύτερος λόγος αναιρέσεως αντλείται από πλάνη περί το δίκαιο ως προς την έλλειψη νομικού χαρακτηρισμού και αιτιολογίας της αποφάσεως του Γενικού Γραμματέα της 19ης Μαΐου 2005 και από την μη συμμόρφωση προς την αναιρετική απόφαση του Γενικού Δικαστηρίου της Ευρωπαϊκής Ένωσης·
               
                           —
                        
                        
                           έλλειψη νομικού χαρακτηρισμού της αποφάσεως του Γενικού Γραμματέα της 19ης Μαΐου 2005·
                        
                     
                           —
                        
                        
                           μη συμμόρφωση προς την αναιρετική απόφαση T-457/13 P.
                        
                     
         
               3.
            
            
               Ο τρίτος λόγος αναιρέσεως αντλείται από την παραμόρφωση των πραγματικών περιστατικών που αφορούν την αλληλογραφία της EPSO.
            
         
               4.
            
            
               Ο τέταρτος λόγος αναιρέσεως αντλείται από την παραμόρφωση της επιστολής της 15ης Οκτωβρίου 2007 του Κοινοβουλίου όσον αφορά τον ισχυρισμό ότι η αναιρεσείουσα είχε ενημερωθεί για την καταστροφή του φακέλου της συμμετοχής της στον διαγωνισμό.
            
         
               5.
            
            
               Ο πέμπτος λόγος αναιρέσεως αντλείται από πλάνη περί το δίκαιο όσον αφορά τον νομικό χαρακτηρισμό της αποφάσεως του Προέδρου του Ευρωπαϊκού Κοινοβουλίου της 25ης Φεβρουαρίου 2003.
            
         
               6.
            
            
               Ο έκτος λόγος αναιρέσεως αντλείται από τη μη συμμόρφωση προς την αναιρετική απόφαση όσον αφορά τον υπολογισμό της ζημίας.